P. Hrušovský, podpredseda NR SR: (2001-09-07):
Chcem vás informovať, že do rozpravy sa prihlásil písomne jeden pán poslanec, za poslanecký klub HZDS, pán poslanec Kalman. Nech sa páči, máte slovo. J. Kalman, poslanec: Vážená Národná rada, vážený pán minister, vážený pán predsedajúci, dovoľte mi, aby som v mene klubu Hnutia za demokratické Slovensko, tak ako sme dopredu avizovali už pri prvom čítaní, vyjadril svoje stanovisko, naše stanovisko a zároveň predložil pozmeňujúci návrh. Nedá mi však, aby som sa predsa len nevyjadril aj k tomu, čo bolo pred dvoma dňami, resp. k tomu, čo sa udialo v priebehu posledných 48 hodín. Pokúsim sa hovoriť veľmi stručne, pretože jednak argumenty sme dávali pri prvom čítaní a jednak nastala určitá, dá sa povedať, spoločenská zhoda, dobré podhubie, dobrá klíma aj v podmienkach parlamentu na to, že sme sa zhodli, že navrhovaná čiastka valorizácie zo strany vlády Slovenskej republiky je nedostatočná a že ju bude treba korigovať poslancami Národnej rady. Predovšetkým, dámy a páni, mi dovoľte pripomenúť, že v priebehu posledných 48 hodín sme zaznamenali búrlivý ohlas našej verejnosti, ktorá jednoznačne požaduje podstatnejšie zvýšenie valorizácie dôchodkov v súvislosti so súčasnou sociálno-ekonomickou situáciou a tiež v súvislosti s pripravovanými drastickými opatreniami úpravy ceny plynu, energie a všetkého, čo s tým následne bude súvisieť. Dovoľte mi pripomenúť aj skutočnosti, že aj tlač dostatočne odborne a objektívne včera aj dnes poukazuje na súčasné postavenie našich dôchodcov a vôbec na životnú úroveň Slovenskej republiky. Dokonca sa objavovali tézy v rôznych vyjadreniach rôznych známych umelcov, politikov a rôznych odborníkov na súčasné postavenie našich dôchodcov. Uvediem jeden z takých aktuálnych porovnaní. Málokedy pozerám televíziu, včera som zhodou okolností pozeral. Pán Satinský, ktorého si osobne veľmi vážim, povedal, keď prirovnával naše dôchodky k tomu, že naši dôchodcovia budú musieť v zime odlietať ako lastovičky do južných krajín, aby nejakým spôsobom tam prezimovali, a potom prídu domov a nájdu si dôchodky za tri-štyri mesiace, z ktorých budú žiť. Alebo tiež ten istý pán Satinský, keď hovoril pre zahraničných kolegov, povedal, že výška našich dôchodkov je asi taká, že si mysleli, že sú to denné dávky. Ja si myslím, že možno týždenné dávky by asi boli primerané, teda výška dôchodku našich dôchodcov. To len ilustruje skutočnosť, že ľudia si začínajú uvedomovať, že situácia je skutočne vážna. A ja som rád, že sme si to uvedomili aj v parlamente a že sa začíname čoraz častejšie zjednocovať v názore, že treba podstatným spôsobom zvýšiť úroveň dôchodkov, a zvýšiť tým aj životnú úroveň našich občanov. Dovoľte mi ešte jedno konštatovanie v tejto súvislosti, dámy a páni. Ide o to, že sme sa všetci zaviazali v revolučných zmenách, že chceme budovať sociálne trhovú ekonomiku. Žiaľ, mnohí si predstavujú, že tú ekonomiku budú skutočne len trhať a jej výsledkom budú naši otrhaní dôchodcovia. Chcel by som v tejto súvislosti zareagovať aj na pána ministra Magvašiho, ktorý ten obrovský nápor pripomienok, kritiky podľa môjho názoru veľmi elegantne zvládol a zareagoval aj na jednu moju poznámku. Vážený pán minister, áno, máte pravdu, že v roku 1997 podiel dôchodkov vo vzťahu k mzde bol nižší, tak ako ste uviedli. Ale treba jednoznačne povedať, že práve v roku 1997 išiel rapídne nárast reálnej mzdy, ktorý nadväzoval na veľký nárast reálnej mzdy rok predtým. Z tohto treba vychádzať a napriek tomuto treba povedať, vážený pán minister, že aj v tom roku bol nárast reálnych dôchodkov 2,8 %. To znamená, že ten trend reálneho zvyšovania dôchodkov i trend reálneho zvyšovania životnej úrovne našich dôchodcov a prijímateľov dôchodkov bol jednoznačný. Znova chcem pripomenúť, prv než predložím samotný návrh, že za predchádzajúce obdobie bývalej vlády štyri roky bol reálny nárast dôchodkov 15,4 %. Sú to oficiálne zdroje ministerstva práce a sociálnych vecí, znova zdôrazňujem tak ako pred dvoma dňami. A znova chcem pripomenúť, že ak by sme prijali navrhovanú čiastku, teda pôvodne 5 %, dnes je už návrh na 7 %, s predpokladanou infláciou minimálne 10 % tak, ako je, tak by za roky 1999, 2000 a 2001 ten rozdiel bol mínus 21 %. Je to obrovský prepad. Ani čiastka, ktorú navrhuje dnes výbor a ktorú sme dostali v spoločnej správe, 7 % nezodpovedá tejto skutočnosti. A už nechcem hovoriť o tom, že to bola určitá taktika vlády Slovenskej republiky, ktorá prišla s 5 %, pretože si bola vedomá po skúsenostiach minulého roku, že v parlamente príde v rámci diskusie, v rámci návrhov jednotlivých poslaneckých klubov k navýšeniu, ktoré bude musieť akceptovať aj samotná vláda Slovenskej republiky. Dovoľte mi opäť, aby som znova pripomenul dva podstatné ukazovatele alebo dva podstatné momenty, predovšetkým v súvislosti s naším približovaním do Európskej únie. Stále podstatným spôsobom a hlboko budú naše dôchodky naďalej zaostávať za dôchodkami alebo úrovňou dôchodkov v jednotlivých krajinách Európskej únie. Stále je nízky podiel našich dôchodkov k mzde a ten podiel 47,1 % k 31. 12. 2000 sa navrhovanou sumou 7 % vôbec neupraví, vôbec nezlepší. Dámy a páni, aj z tohto hľadiska, aj na základe požiadaviek voličov, na základe prihliadnutia ďalšieho vývoja našej spoločnosti si dovolím predložiť pozmeňujúci návrh, ktorý znie nasledovne. Náš pozmeňujúci návrh sa týka § 1 – zvýšenia dôchodkov v roku 2001. Navrhujeme, aby starobný dôchodok, invalidný dôchodok, čiastočne invalidný dôchodok, dôchodok za výsluhu rokov, vdovský dôchodok a sirotský dôchodok priznané pred 1. januárom 2002 sa zvýšili v súlade s osobitným predpisom o 12 % mesačnej sumy dôchodku, na ktorú má občan nárok ku dňu, od ktorého sa dôchodok zvyšuje. Teda upravujeme pôvodne navrhovaných 5 % a v spoločnej správe navrhovaných 7 % na 12 %. Sme si vedomí aj ekonomickej situácie štátu, aj ekonomickej situácie Sociálnej poisťovne. Sme však toho názoru, že tak ako sa ide spúšťať v Sociálnej poisťovni realizácia pohľadávok, od ktorých si sľubuje zdroje Sociálna poisťovňa napriek rôznym kritickým názorom predstaviteľov Hnutia za demokratické Slovensko pri schvaľovaní novely tohto zákona, že je tu šanca a možnosť získania finančných zdrojov. Ďalšia možnosť finančných zdrojov je z pripravovanej privatizácie, tak ako to dokonca navrhujú niektorí súčasní koaliční poslanci. Teda predpokladáme, že finančné zdroje vláda zabezpečí, v Sociálnej poisťovni sa nájdu na to, aby bola pokrytá aj nami navrhovaná čiastka 12 % valorizácie súčasných dôchodkov. Vážené dámy a páni, v záujme životnej úrovne našich občanov, tak ako som povedal pred dvoma dňami, týka sa to každého štvrtého občana Slovenskej republiky, vás prosím, aby ste zvážili, aby sme sa tu striktne nedržali nejakých straníckych pokynov, ale racionálne uvažovali a ocenili takýmto spôsobom našich dôchodcov a ďalších poberateľov dôchodkov. Prečo 12 %, dovoľte ešte jednu poznámku, aby bol zachovaný minimálne trend, ktorý nastúpila predchádzajúca vláda, že minimálne 2 % nad plánovanú alebo realizovanú infláciu budú dôchodky valorizované. Tým spôsobom, vážené dámy a páni, kolegyne, kolegovia, vlastne nahrávame koalícii na to, aby aspoň raz v štvorročnom funkčnom období dokázala zabezpečiť a zrealizovať reálny nárast dôchodkov. Je to vlastne v intenciách sľubov, ktoré ste dali v predvolebnej kampani našim občanom. Je to vlastne v intenciách programového vyhlásenia vlády. To znamená, že my z opozície navrhujeme a vás podporujeme, aby ste dôsledne realizovali týmto spôsobom vaše alebo, ak chcete, programové vyhlásenie vlády tejto našej spoločnosti a tejto našej vlády. Ja verím, že tieto skutočnosti zvážite, ja verím, že zvážite aj ďalšie argumenty, ktoré predložia ďalší diskutujúci, predovšetkým diskutujúci z Hnutia za demokratické Slovensko. Ďakujem vám za pozornosť a žiadam vás a prosím vás o podporu navrhovaného pozmeňujúceho návrhu. (Potlesk.)